Inuussutissanut uumasunit pisunut oqartussanit nakkutigineqartarneranut tunngatillugu aaqqissuusaanermut immikkut ittumik aalajangersakkanut Kalaallit Nunaanni nalunaarut 

§ 44, imm. 1, § 49, imm. 2, § 50, imm. 2, § 55, imm. 2, § 58, § 59 aamma § 69, imm. 3, naapertorlugit Inuussutissat il. il. pillugit inatsisip Kalaallit Nunaanni atortuulersinneqarnissaanik peqqussummut aalajangersakkap nr. 523, 8. juni 2004-meersoq atuutilersinneqartoq aamma § 20, § 35, imm. 1 aamma § 41, imm. 2, Uummasut akornanni nappaatinut aseruuttoqarneranilu Kalaallit Nunaanni inatsimmut aalajangersagaq nr. 524, 8. juni 2004-meersoq, § 3, imm. 1 aamma 2 malillugit atuutilersinneqassasoq, Fødevarestyrelsip aamma Namminersorlutik Oqartussat suliaat pisinnaatitaaffiilu inuussutissanut uumasullu nakorsaqarnermut tunngasut Miljø- og Fødevareministerimit aqunneqartut pillugit nalunaarut nr. 1005, 25. august 2017-meersoq naapertorlugu:

Kapitali 1
Atuuffiit nassuiaatillu
[bookmark: _Hlk198036756]§ 1. Inuussutissat uumasuneersut oqartussanit nakkutigineqartarneranut tunngatillugu aaqqissuussisarneq nalunaarusiarineqarluni aalajangersarneqarpoq.
Imm. 2. Kalaallit Nunaanni inuussutissanik suliffeqarfinnut nioqqutissiortunut nalunaarut atuuppoq.
[bookmark: _Hlk189055188]§ 2. Nalunaarummi paasineqassaaq:
1) Oqartussat nakkutilliinerat: Inuussutissanut inatsisit taamatullu uumasut peqqissusaanut atugarissaarnissaanullu aalajangersakkat eqqortumik maleruarneqarnersut pisortanit naleqquttunit misissorneqartassapput.
2) Aaqqissuusaq: Sulianut aaqqissuussamik allaniillu akuliuffigineqanngitsumik misissuisoqartassaaq, tassunga pilersaarutit malillugit inerneritinneqartussat iliuuserineqartartullu malillugit ingerlanneqassapput, taakkullu anguniakkanut naammassinninnissamut naleqquttuussapput.
3) Nakkutilliineq: Inuussutissanut inatsit taamatullu uumasut peqqissusaanut atugarissaarnissaanullu aalajangersakkat malillugit nerisassat suulluunniit, uumasut peqqissusaat atugarissaarnerallu misissorneqarsinnaassaaq.
4) Malinnaaviginninneq: Inuussutissanut inatsit taamatullu uumasut peqqissusaanut atugarissaarnissaanullu aalajangersakkat malinneqarnersut malinnaavigineqaqqullugu pilersaarutit malillugit malinnaasoqassaaq uuttortaasoqartassallunilu.
§ 3. Kalaallit Nunaanni inuussutissanut suliffeqarfinnut nalunaarutimi allassimasut aamma atuupput.
Kapitali 2
Suliffeqarfinnik oqartussaasunit nakkutilliineq
§ 4. Inatsit malillugit Kalaallit Nunaanni nalunaarusiat malillugit suliffeqarfiit akuerisaasut nalunaarsorsimasulluunniit Inuussutissaqarnermut aqutsisoqarfimmiit nakkutigineqassapput. 
Imm. 2. Suliffeqarfik akuersissummik qinnuteqarpat Inuussutissaqarnermut aqutsisoqarfimmiit pineqartut pulaarneqassapput. Akuersissummik pisoqassappat suliffeqarfiup inuussutissaqarnermut inatsit piumasarineqartut malillugit uppernasaateqarnermik takutitsisinnaasariaqarput.
Imm. 3. Inuussutissalerinermik suliffeqarfimmi init atortullu inatsit malillugit piumasaqaatigineqartunut malinneqarpata Inuussutissaqarnermut aqutsisoqarfimmiit utaqqiisaasumik akuersissummik tunniussisoqarsinnaavoq. Immikkoortoq 2-mi piumasaqaatit qaammatini pingasut qaangiunneranni pulaarneqaqqinnermi malinneqarpata akuersissut Inuussutissaqarnermut aqutsisoqarfimmiit tunniunneqarsinnaavoq. Piumasaqaatigineqartut tamakkiisumik malinneqanngikkaluartut taamaattorli inuussutissalerinermik suliffeqarfik siuariaateqarsimappat Inuussutissaqarnermut aqutsisoqarfimmiit utaqqiisaasumik akuersissutigineqartoq sivitsorneqarsinnaavoq. 
Imm. 4. Utaqqiisaasumik akuersissutigineqartoq sivisunerpaamik ukioq affaq atuussinnaavoq, taamaattorli tak. imm. 5.
Imm. 5. Suliffissuit umiarsuillu qerititsivillit utaqqiisaasumik akuersissutaat sivisunerpaamik ukioq ataaseq atuussinnaavoq. Umiarsuarnut pineqartunut misissuisoqartarnera maleruagassat kakkiussaq 3-mi allassimasut malillugit ingerlanneqartassaaq.
Imm. 6. Inuussutissalerinermik suliffeqarfik akuersissutip normuanik Inuussutissaqarnermut aqutsisoqarfimmiit tunineqassaaq, nioqqutissanullu uumasuneersunut saniatigut kodelersuutissamik tunineqassapput. Akuersissuteqarnermut normumik nioqqutissiaarnianut tunniunneqartunut saniatigut normunik tunniussisoqassaaq, tassani nioqqutissat uumasunit pisunut nioqqutissianut immikkut tunniunneqassapput.
Imm. 7. Suliffeqarfiit akuersissummik tunineqarsimasut Inuussutissaqarnermut aqutsisoqarfimmiit nalunaarsorneqartassapput, nunat EU-mut ilaasortaatitaqartuniit tamanillu takuneqarsinnaaniassammata. 
§ 5. Inuussutissanut, uumasut peqqissusaanut atugarissaarneranullu inatsit piumasarineqartut suliffeqarfimmit malinneqarnersut Inuussutissalerinermik aqutsisoqarfimmiit misissuisoqartassaaq.
Imm. 2. Imm. 1-mi uku ilaatigut pineqarput:
1)	Eqqiluisaarnermut sillimaniarnermullu HACCP-mi periutsit malinneqarnersut (Hazard Analysis Critical Control Point).
2)	Nakkutilliineq §§ 6-8-mi allaqqasoq.
3)	Suliassat kakkiussami eqqaaneqartut tamarmik.
Imm. 3. Eqqiluisaarnermut periutsit ataavartumik eqqortumillu suliffeqarfimmiit malinneqarnersut minnerpaaffeqartumik ukuussapput:
1)	Init atortullu qanoq ilusilerneqarsimanersut qanorlu aserfallatsaaliorneqarnersut.
2)	Nioqqutissiunnginnermi, nioqqutissiornermi nioqqutissioreernermilu eqqiluisaarneq.
3)	Inuttut eqqiluisaarneq.
4)	Eqqiluisaarnermut sulinermilu periutsinut ilinniagaqarneq.
5)	Uumasuaqqanik akiuineq.
6)	Erngup pitsaassusaa.
7)	Kiassarnermut nakkutilliineq.
8)	Inuussutissiornermi suliffeqarfimmut nioqqutissanik eqqussuinermi annissinermilu taakkullu nalunaarsuutaanik nakkutilliinneq.
Imm. 4. Kalaallit Nunaanni inuussutissalerinermik suliffeqarfinnut nalunaarut HACCP-mut periutsit pillugit, tak. § 19 malillugu, inuussutissalerinermik suliffeqarfimmi aqutsisut ataavartumik eqqortumillu aqutsisuniit malinneqarnersoq pisortaniit nalilerneqassaaq.
Imm. 5. Neqaarniani imm. 4 malillugu nalilersuisoqassaaq, Kalaallit Nunaanni nalunaarusiami kakkiussaq 3-mi allaqqasumi neqinut nioqqutissianullu neqinut tunngasunut qulakkerinninnermut periutsinut aamma tunngassapput. 
Imm. 6. Pingaarnertut nioqqutissiat uumasuneersut pineqartillugit suleriutsit malinneqarnersut ima nalilerneqassaaq
1)	inuussutissanut inatsimmi mikrobiologiskikit pillugit aalajangersakkat malinneqarnersut,
2)	inuussutissanut inatsimmi nakorsaatinut, mingutsitsinermut, aanngajaarniutinut inerteqqutaasunut toqunartutalinnut aalajangersakkat malinneqassasut, taamatullu
3)	navianartortaqassanngitsut (assersuutigalugu minguk). 
Imm. 7. Inuussutissalerinermik suliffeqarfik Kalaallit Nunaanni inuussutissanik suliffeqarfinnut nalunaarummi § 19 malillugu HACCP malillugu suleriuseqartoqarnerani, sinaakkutit tassani pineqartut eqqortumik atorneqassapput.
Imm. 8. Kalaallit Nunaanni inuussutissalerinermik suliffeqarfiinni nalunaarut malillugu suliffeqarfiit akuerisaasuni ilisarnaasersuisoqarsimaneranik taamatullu suliffeqarfik sumi inissisimaneranik nassaarineqariaasunngorlugu paasissutissiisoqarnersoq misissorneqassaaq.
Imm. 9. Inatsit malinneqarnersut misissorneqassappat Inuussutissanut aqutsisoqarfik ima iliussaaq:
1)	Inuussutissalerinermik suliffeqarfimmi nioqqutissiornermi suliaqarnermi Kalaallit Nunaanni inuussutissalerinermut inatsit piumasaqaatillu sulisunit malinneqarnersut aalajangersarneqassaaq. Piumasaqaatinut malinnittoqarnersoq paasiniarlugu Inuussutissanut aqutsisoqarfimmiit sulisut qanoq sulinerinik nalilersuisoqaqqullugu misissuisoqarsinnaavoq.
2)	Inuussutissalerinermut suliffeqarfiup nalunaarsuutaanik qulakkeerinninneq.
3)	Pisariaqarpat laboratoriami misissugassanik tigusineq.
4)	Suut misissorneqarnersut taakkullu takussutissiarineqarlutik nalunaarsorneqassapput.
Imm. 10. Suliffeqarfiup inissisimanera qanoq nalunartiginersoq apeqqutaalluni nakkutilliineq ingerlanneqassaaq. Inuussutissanut aqutsisoqarfimmiit ataavartumik uku nalilersorneqartassapput:
1)	Inunnut ilaatigullu naleqqussappat uumasut peqqissusaanut navianaatillit.
2)	Neqaarniamut tunngasoq: uumasut atugassarititaanut tunngasut.
3)	Nioqqutissioriaatit suuppat, qanorlu amerlatigisut nioqqutissiarineqarpat.
4)	Inuussutissalerinermi suliffeqarfiup inuussutissanut inatsisinut malinninnerata oqaluttuassartaa.
Imm. 11. Inuussutissalerinermik suliaqartuni inuussutissalerinermut suliffeqarfimmi pisortanit sillimaniarnermut tunngasunik immikkut ittumik aaqqiissuteqartoqarniarpat, misissuisartunik namminersortunik imaluunniit atassuteqanngitsumik avataaniit suleqateqartoqarniarpat allatigulluunniit suleriuseqartoqarniarpat, suleriutsinullu taakkununnga nalunaarsuisoqarsimappat, suliffeqarfimmilu uumasut pineqartut ilanngunneqarsimappata, isumaqatigiissuteqarnikkut suussusersineqarpata, eqqiluisaarnermut HACCP-milu suleriaatsit malillugit taakku suleriuserineqartut pisortanit tunngavigineqassapput.
§ 6. Kalaallit Nunaanni pisortat neqinut neqinillu nioqquteqartarnernut nalunaarutaat malillugu neqinik nakkutilliisoqarnersoq.
[bookmark: _Hlk198035978]§ 7. Qaleruallit, ameraasallit uumasut, siuteqqunullu uumasunut tunngasut eqqarsaatigalugit Kalaallit Nunaanni uillunut allanullu nalunaarut tunngavigineqassaaq.
§ 8. Aalisakkanik nioqqutissianut tunngatillugu pisortaninngaanniit nakkutilliineq Kalaallit Nunaata aalisakkanut nalunaarutaa tunngavigineqassaaq.
§ 9. Inuussutissalerinermi suliffeqarfik sinniisuutitarluunniit pineqartoq Inuussutissanut aqutsisoqarfimmiit nalunaarfigineqassaaq:
[bookmark: _GoBack]1)	Inuussutissanut allanullu Kalaallit Nunaanni inatsit, § 60 aalajangersagaq nr. 523, 8. juni 2004-meersoq malillugu aalajangersakkat tunngavigalugit allakkatsigut tunngavilersuinertalimmik naliliisoqassaaq.
2)	Aalajangersakkanut tunngatillugu maalaaruteqarsinnaanermut periarfissanut, qanoq maalaartoqarsinnaanersoq taamatullu killissarititaasunut paasissutissat.
Kapitali 4
Umiarsuarnik, nuna allamiit erfalasumik ilisarnaatitaqartunik, misissuinissamut suleriutsit
§ 10. Aalisariummiit allamiutut erfalasoqartumiit, toqqaannaq Kalaallit Nunaannut aalisakkat tulaanneqartartunut tunngatillugu, Kalaallit Nunaanni aalisakkanik nioqqutissianut tunngatillugu nalunaarut kakkiussaq 2-mi allassimasoq malillugu nakkutilliisoqartassaaq.

Kapitali 5
Atuutilernera
§ 11. Nalunaarut ulloq xx qaammat 2025-mi atuutilissaaq.
Imm. 2. Kalaallit Nunaanni uumasunit nioqqutissianik nerineqartussanik pisortat nakkutilliisarneranut ataqatigiissaarisarneranut immikkut aalajangersakkanut nr. 395, 24. april 2014-meersoq nalunaarut atorunnaarpoq.

